32000D0098
L 029/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 24 януари 2000 година
за създаване на Комитет по заетостта
(2000/98/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 130 от него;
като взе предвид становището на Европейския парламент (1),
като има предвид, че:
(1)
Член 3 от Договора гласи, че дейността на Европейската общност трябва да включва насърчаване на координирането на политиката по заетостта между отделните държави-членки с оглед повишаването на нейната ефективност чрез разработване на координирана стратегия за заетостта.
(2)
Част III, дял VIII от Договора установява процедурите, чрез които държавите-членки и Европейската общност следва да работят за създаване на координирана стратегия за заетостта и особено за развитие на квалифицирана, обучена и приспособима работна сила и пазари на труда, които реагират на икономическите промени; същият дял предвижда създаването на Комитет по заетостта с консултативен статут (наричан по-долу „Комитетът“).
(3)
При изпълнението на своите задачи, които включват консултиране и подпомагане на дейността на Съвета и на Комисията, Комитетът следва да допринася за разработването и изпълнението на Европейската стратегия за заетостта, координирането на макроикономическата политика и процеса на икономически реформи по един последователен и взаимно допълващ се начин.
(4)
Желателно е Комитетът и органите на Европейската общност, които участват в координирането на икономическата политика, особено Икономическият и финансов комитет и Комитетът по икономическата политика, да работят в тясно сътрудничество.
(5)
Комитетът следва тясно да сътрудничи със социалните партньори, особено с представените в Постоянния комитет по заетостта, създаден в съответствие с Решение 1999/207/ЕО на Съвета от 9 март 1999 г. за реформиране на Постоянния комитет по заетостта и за отмяна на Решение 70/532/ЕИО (2).
(6)
Комитетът по заетостта следва да замени Комитета по заетостта и пазара на труда, създаден по силата на Решение 97/16/ЕО на Съвета (3); следователно Решение 97/16/ЕО следва да бъде отменено,
РЕШИ:
Член 1
Институции и функции
1. С настоящото решение Съветът създава консултативен Комитет по заетостта (наричан по-долу „Комитета“) за насърчаване на координирането на политиката по заетостта и пазара на труда между държавите-членки, в пълно съответствие с Договора за създаване на ЕО и със зачитане на правомощията на институциите и органите на Европейската общност;
2. Комитетът има следните задачи:
-
да следи състоянието на заетостта и политиката по заетостта в държавите-членки и в Общността;
-
без да се засяга член 207 от Договора, да разработва становища по искане на Съвета или Комисията, или по собствена инициатива и да участва в подготовката на дейността на Съвета съгласно член 128 от Договора.
За целта Комитетът следва по-конкретно:
-
да насърчава разглеждането на целта за постигане на високо равнище на заетост при разработването и изпълнението на политиките и дейностите на Общността;
-
да дава своя принос в процедурата по приемането на Рамковите икономически насоки с оглед постигането на съгласуваност между тях и Насоките по заетостта, и да допринася за постигането на съгласуван ефект от Европейската стратегия за заетостта, координирането на макроикономическата политика и процеса на икономически реформи по един последователен и взаимно допълващ се начин;
-
да участва в макроикономическия диалог на общностно равнище;
-
да насърчава обмена на информация и опит между държавите-членки и с Комисията.
Член 2
Състав
1. Всяка държава-членка и Комисията назначават по двама членове на Комитета. Те могат да посочат и по двама заместници на титулярите.
2. Членовете на Комитета и техните заместници се подбират сред висшите служители или експерти, които притежават изключителни познания и опит в областта на политиката по заетостта и пазара на труда в държавите-членки.
3. При необходимост Комитетът може да привлича външни експерти в зависимост от дневния си ред.
Член 3
Дейност
1. Комитетът избира председател измежду членовете, назначени от държавите членки, за срок от две години, който не може да бъде подновяван.
2. Председателят се подпомага от четирима заместник-председатели, от които двама се избират от Комитета сред неговите членове за срок от две години. Третият е представител на държавата-членка, която в момента председателства Съвета, а четвъртият е представител на държавата-членка, която ще поеме председателството след нея.
3. Комисията предоставя аналитична и организационна подкрепа на Комитета. Тя назначава един от своите служители за секретар, който действа по указания на Комитета, когато го подпомага при изпълнението на неговите задачи. Комисията поддържа връзка с Генералния секретариат на Съвета по отношение на провеждането на заседанията.
4. Комитетът приема свой процедурен правилник.
5. Заседанията на Комитета се свикват от председателя по негова/нейна инициатива или по искане на мнозинството от членовете на Комитета.
Член 4
Работни групи
Комитетът може да възложи проучването на конкретни въпроси на заместник-членовете или да създаде работни групи за целта. В такива случаи председателството се поема от член или заместник-член на Комитета, или от служител на Комисията, назначен от Комитета. Работните групи могат да привличат експерти, които да ги подпомагат в работата.
Член 5
Връзка с други органи
1. При изпълнението на възложените му задачи Комитетът се консултира със социалните партньори. В тази връзка той установява контакти със социалните партньори, представени в Постоянния комитет по заетостта;
2. При необходимост Комитетът работи в сътрудничество с други заинтересовани органи и комитети в областта на икономическата политика.
Член 6
Отмяна
Комитетът по заетостта и пазара на труда, създаден в съответствие с Решение 97/16/ЕО, прекратява съществуването си от датата на първото заседание на Комитета, създаден в съответствие с настоящото решение. Първото заседание на Комитета се провежда не по-късно от четири месеца след датата на приемане на настоящото решение.
Решение 97/16/ЕО се отменя от датата на прекратяване на съществуването на Комитета по заетостта и пазара на труда.
Член 7
Публикуване
Настоящото решение се публикува в Официален вестник на Европейските общности.
Съставено в Брюксел на 24 януари 2000 година.